Document ID: 32005R1624

KOMISSION ASETUS (EY) N:o 1624/2005,
annettu 4 päivänä lokakuuta 2005,
neuvoston asetuksesta (EY) N:o 866/2004 poikkeamisesta linjan ylittävien sitrushedelmien osalta Kyproksessa
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon vuoden 2003 liittymisasiakirjan pöytäkirjassa nro 10 olevan 2 artiklan mukaisesta järjestelystä 29 päivänä huhtikuuta 2004 annetun neuvoston asetuksen (EY) N:o 866/2004 (1) ja erityisesti sen 4 artiklan 2 kohdan toisen alakohdan,
sekä katsoo seuraavaa:
(1)
Asetuksen (EY) N:o 866/2004 4 artiklan 2 kohdan ensimmäisessä alakohdassa säädetään, että tavaroista, jotka on hankittu kokonaan Kyproksen tasavallan hallituksen tosiasialliseen hallintaan kuulumattomilla Kyproksen tasavallan alueilla tai joille on suoritettu tähän tarkoitukseen varustetussa yrityksessä viimeinen merkittävä ja taloudellisesti perusteltu valmistus tai käsittely kyseisillä alueilla, ei kanneta tulleja tai vaikutukseltaan vastaavia maksuja tuotaessa niitä Kyproksen tasavallan hallituksen tosiasialliseen hallintaan kuuluville alueille, paitsi jos niille voidaan myöntää vientitukea tai niihin voidaan soveltaa interventiotoimenpiteitä.
(2)
Asetuksen (EY) N:o 866/2004 4 artiklan 2 kohtaa on muutettu neuvoston asetuksella (EY) N:o 293/2005 (2) siten, että edellä mainittu tullivapaa järjestelmä voidaan ulottaa koskemaan tapauskohtaisesti tuotteita, joille voidaan myöntää vientitukia tai joihin voidaan soveltaa interventiotoimenpiteitä edellyttäen, että kyseiseen järjestelyyn sisällyttämistä koskevilla edellytyksillä ja järjestelyillä voidaan varmistaa se, että yhteisön taloudelliset edut voidaan suojata tehokkaasti.
(3)
Sitrushedelmien kuljetusten helpottaminen edistäisi Kyproksen tasavallan hallituksen tosiasialliseen hallintaan kuulumattomien alueiden taloudellista kehitysprosessia, kun otetaan huomioon Kyproksen taloudellisten toimijoiden kiinnostus pitää kyseisillä alueilla tuotettuja sitrushedelmiä kaupan yhteisön markkinoilla.
(4)
Hedelmä- ja vihannesalan yhteisestä markkinajärjestelystä 28 päivänä lokakuuta 1996 annetussa neuvoston asetuksessa (EY) N:o 2200/96 (3), tiettyjen sitrushedelmien tuottajien tukijärjestelmästä 28 päivänä lokakuuta 1996 annetussa neuvoston asetuksessa (EY) N:o 2202/96 (4) sekä tiettyjen sitrushedelmien tuottajien tukijärjestelmästä annetun neuvoston asetuksen (EY) N:o 2202/96 soveltamista koskevista yksityiskohtaisista säännöistä 1 päivänä joulukuuta 2003 annetussa komission asetuksessa (EY) N:o 2111/2003 (5) säädetään tarkastuksista, jotka on tehtävä yhteisön sääntöjen noudattamisen varmistamiseksi hedelmä- ja vihannesaloilla. Mainittujen asetusten mukaisesti Kyproksen tasavallan hallituksen olisi varmistettava asianmukaisin tarkastuksin, että tuotteille, joita tämä asetus koskee, ei myönnetä vientitukia eikä niihin sovelleta interventiotoimenpiteitä.
(5)
Koska yhteisöstä viedyistä sitrushedelmistä maksettavien vientitukien taso on alhainen, petoksen riski tässä asetuksessa säädettyjen toimenpiteiden yhteydessä on vähäinen. Kyproksen tasavallan hallituksen olisi kuitenkin varmistettava, että asetuksen (EY) N:o 2200/96 35 artiklan 9 kohdan toisessa luetelmakohdassa sekä maataloustuotteiden vientitukijärjestelmän soveltamista koskevista yhteisistä yksityiskohtaisista säännöistä 15 päivänä huhtikuuta 1999 annetun komission asetuksen (EY) N:o 800/1999 (6) 11 artiklan 2 kohdassa säädettyä yhteisön alkuperää koskevaa sääntöä noudatetaan.
(6)
Kyproksen tasavallan hallituksen tosiasialliseen hallintaan kuulumattomilta alueilta sen tosiasialliseen hallintaan kuuluville alueille tuotavia tavaroita koskevista erityissäännöistä 10 päivänä elokuuta 2004 annetun komission asetuksen (EY) N:o 1480/2004 (7) 8 artiklan mukaisesti Kyproksen turkkilaisen kauppakamarin ja Kyproksen tasavallan viranomaisten on ilmoitettava komissiolle tiedot, jotta komissio voi seurata vihreän linjan ylittäviä kauppavirtoja.
(7)
Sen vuoksi ei näyttäisi olevan tarpeen vahvistaa Kyproksen tasavallan hallituksen tosiasialliseen hallintaan kuulumattomilla alueilla hankittujen sitrushedelmien tullittomuutta koskevia lisäedellytyksiä.
(8)
Tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Poiketen siitä, mitä asetuksen (EY) N:o 866/2004 4 artiklan 2 kohdan ensimmäisessä alakohdassa säädetään, CN-koodiin 0805 kuuluvista, mainitun asetuksen mukaisesti linjan ylittävistä sitrushedelmistä ei kanneta tulleja eikä vaikutuksiltaan vastaavia maksuja.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 4 päivänä lokakuuta 2005.

Labels: 3
15
17
18